AKP มั่นใจ H2/59 ธุรกิจโตตามเป้า หลัง Q2/59 กำไรพุ่ง 61.60%
AKP มั่นใจ H2/59 ธุรกิจโตต่อเนื่องตามเป้า หลัง Q2/59 กำไรพุ่ง 61.60% แม้อยู่ในช่วงเศรษฐกิจชะลอตัว
10 ส.ค. 2559

นายวันชัย เหลืองวิริยะ ประธานกรรมการบริหาร บริษัท อัคคีปราการ จำกัด (มหาชน) หรือ AKP เปิดเผยว่า บริษัทมั่นใจในครึ่งปีหลังยังสามารถขับเคลื่อนธุรกิจให้เติบโตอย่างต่อเนื่องตามเป้าหมายที่วางไว้ได้ หลังไตรมาส 2/59 บริษัทฯ ทำผลงานได้ดี ถึงแม้ว่าเศรษฐกิจไม่เอื้ออำนวย
ซึ่งเป็นผลมาจากบริษัทฯ เดินหน้าจัดกิจกรรมทางการตลาด ขยายฐานลูกค้าอย่างต่อเนื่อง ในขณะเดียวกันได้เตรียมความพร้อมไว้เป็นอย่างดีทั้งรถขนส่งและภาชนะรองรับกากอุตสาหกรรมให้กับโรงงานของลูกค้า ทำให้สามารถเติบโตได้ ซึ่งหลังจากนี้ ผู้บริหารและพนักงานทุกคนพร้อมทำงานหนักเพื่อขับเคลื่อนให้ธุรกิจเติบโตตามเป้าหมายที่วางไว้
สำหรับผลประกอบการในไตรมาส 2/59 กำไรสุทธิเติบโตอย่างโดดเด่นถึงร้อยละ 61.60 เมื่อเทียบกับช่วงเดียวกันในปี 2558 ถึงแม้ว่าจะเป็นช่วงที่เศรษฐกิจชะลอตัวส่งผลให้ปริมาณกากอุตสาหกรรมเข้าสู่กระบวนการเผาทำลายน้อยลง แต่การมุ่งจัดกิจกรรมทางการตลาด เพื่อเพิ่มจำนวนลูกค้าอย่างต่อเนื่อง จึงสะท้อนให้ปริมาณกากอุตสาหกรรมเข้าเผาทำลายกับบริษัทฯเพิ่มขึ้น ส่งผลให้กำไรสุทธิเติบโตได้อย่างโดดเด่นดังกล่าว
โดยมีรายได้จากการให้บริการ 136.62 ล้านบาท เพิ่มขึ้นจำนวน 7.16 ล้านบาท หรือคิดเป็นร้อยละ 5.53 เมื่อเปรียบเทียบกับไตรมาสเดียวกันของปีก่อน ที่ทำได้ 129.46 ล้านบาท โดยการเพิ่มขึ้นของรายได้เกิดจากปริมาณกากอุตสาหกรรมที่รับกำจัด เพิ่มขึ้นคิดเป็นอัตราร้อยละ 7.34
ในขณะที่ราคาค่ากำจัดกากอุตสาหกรรมถัวเฉลี่ยต่อตัน ลดลงคิดเป็นอัตราร้อยละ 2.85 เมื่อเปรียบเทียบกับไตรมาสเดียวกันของปีก่อนแต่เนื่องจากมีการบริหารจัดการภายในอย่างมีประสิทธิภาพทำให้ต้นทุนการให้บริการลดลงจากร้อยละ 73.55 ของรายได้จากการให้บริการในไตรมาสที่ 2/58 มาอยู่ที่ระดับ 73.11 ของรายได้จากการให้บริการในไตรมาสที่ 2/59
โดยลดลงร้อยละ 4.89 และค่าใช้จ่ายรวมลดลงจากร้อยละ 16.67 ของรายได้รวมมาอยู่ที่ร้อยละ 12.83 ของรายได้รวม คิดเป็นอัตราที่ลดลงร้อยละ 17.38 ส่งผลให้บริษัทฯ มีกำไรสุทธิประจำงวด 18.08 ล้านบาท เพิ่มขึ้นถึงร้อยละ 61.60 เมื่อเทียบกับปีก่อนที่ทำได้ 11.18 ล้านบาท
ในขณะที่งวดสะสม 6 เดือน บริษัทฯ มีรายได้จากการให้บริการ 259.40 ล้านบาท เพิ่มขึ้น 3.85 ล้านบาท หรือร้อยละ 1.51 จากรายได้ 255.54 ล้านบาท และมีกำไรสุทธิ 30.32 ล้านบาท จากที่ทำได้ 24.13 ล้านบาท ในงวดเดียวกันของปี 58  หรือเพิ่มขึ้นร้อยละ 25.63